**MÉG SPORTOSABB, MÉG „KECSESEBB” LETT AZ ÚJ LEXUS RC LUXUS KUPÉ TELJESÍTMÉNYE**

**Már hazai márkakereskedésekben a Lexus környezetbarát hibrid elektromos luxuskupéja, az RC új generációja, amelyben nem csak a külső dizájn tekintetében köszönnek vissza a nagytestvérre, az LC szupersportkupé jellemző jegyek. A világ legfejlettebb hibrid hajtásának köszönhetően az egyszerre sportos, egyszerre elegáns luxuskupé a kifinomultság a prémium szegmensben is egyedülálló szintjét nyújtja.**

Az LC kupé mögött álló “még sportosabb, még kecsesebb” koncepcióra alapozva a Lexus mérnökei arra törekedtek, hogy az új RC rendkívül élvezetes vezetési élményt nyújtson, ezért különös figyelmet fordítottak a részletekre, javítva az autó aerodinamikai teljesítményét és finomra hangolva a felfüggesztést és a hajtásláncot. A megújult RC ennek köszönhetően minden eddiginél dinamikusabb és közvetlenebb reakciókat kínál.

**Különlegesen finom kezelhetőséget biztosító futómű**

A kettős keresztlengőkaros első és az oldalankénti többlengőkaros hátsó felfüggesztés kiegyensúlyozott, dinamikus kezelhetőséget és remek úttartást biztosít. A tervezők az alulkormányzottság csökkentésére és a lehető legélesebb, legközvetlenebb kormányzási jellemzőkre törekedtek. A még tökéletesebb tapadás és a jobb kezelhetőség érdekében újak a lengéscsillapítók (már kis kimozdulásnál is jelentős csillapító erővel), a futómű szilentjei, perselyei pedig merevebbek a korábbiaknál. A kívánt jellemzők eléréséhez a kupét alapos tesztnek vetették alá, a futómű fejlesztői folyamatosan hangolták tökéletesre a rendszert a minél élvezetesebb vezethetőség érdekében. A z elektromos szervokormány finomhangolásával határozottabbá váltak a visszajelzések, így a vezető jobban érzi, mi történik az első kerekek és az út között. Az eddiginél is jobb tapadású abroncsokkal felszerelt, új 19 colos keréktárcsák is hozzájárulnak a közvetlenebb kormányzási reakciókhoz.

**Lenyűgöző aerodinamika**

Az RC karosszériájának felső és alsó felületeit egyaránt alapos teszteknek vetették alá. A kupé aerodinamikája a versenyautókat idézi, hiszen a légellenállás együttható (Cd) mindössze 0,306.

A karosszérián végzett aerodinamikai fejlesztések a “még sportosabb, még kecsesebb” szemlélet által kínált élményt célozzák. A mérnökök a jobb kezelhetőség, a fokozott stabilitás és vezetési kényelem érdekében nagy hangsúlyt fektettek az autó aerodinamikai jellemzőit tökéletesítő részletekre is; jó példa erre az oldalablakok keretében elhelyezett, új formájú légterelő vagy a hátsó lökhárítóba épített légkivezető csatorna. A lökhárítók hátulján alkalmazott alumíniumszalagok segítenek a megfelelő irányba terelni a légáramlatokat, jelentősen hozzájárulva ezzel az autó irányíthatóságához. Amikor a jármű mozgásban van és pozitív elektromos töltést kap, az azonos töltésű légáramlás finoman leválik a karosszéria felszínéről. A lökhárítók speciális formájú alumínium szalagjai e statikus elektromosság kisütését segítik elő, csökkentve a légáramlás felületi leválásának esélyét és hatásait.

**Kellően merev karosszéria**

Az RC dinamizmusának, precíz kormányreakcióinak és kiváló tapadásának alapja a rendkívül merev karosszéria. A nagyfokú szilárdsághoz hozzájárulnak a megerősített küszöbök, a szélvédő előtti merevítések, a padlólemez átdolgozott keresztmerevítői és a szélvédő nagy szilárdságú ragasztása is. Számos, kifejezetten a Lexusra jellemző gyártási technológia biztosítja a kellő merevséget, köztük a karosszéria-ragasztások nagy arányú alkalmazása, a többpontos ponthegesztés és lézerhegesztés az ajtókereteknél, a háromszögablakoknál és a hátpanel felső részén. A fenti módszerek együttesen tökéletes csavarodási merevséget eredményeznek, pontosabb irányítást és stabilabb kanyartulajdonságokat téve lehetővé.

**Kifinomult, csendes és nagy hatásfokú öntöltő hibrid elektromos hajtáslánc**

A 221 LE/164 kW teljesítményű full hibrid hajtáslánc kitűnő rendszerteljesítmény nyújt, vegyes ciklusban mért 5,9 l/100 km-es üzemanyag-fogyasztással (WLTP) és 131,7 g/km CO2-kibocsátással (WLTP). Az RC 300h öntöltő hibrid rendszere képes arra, hogy városi forgalomban akár a menetidő 50-70%-ában tisztán elektromos üzemben, károsanyag-kibocsátás nélkül hajtsa az autót. A benzinmotor és a kompakt, de erős elektromotor képesek külön-külön és együtt is dolgozni az útviszonyoktól vagy attól függően, hogy a vezető éppen melyiket részesíti előnyben. A kifinomult rendszer jellemzője a dinamikus, egyenletes gyorsulás, a különösen jó hatásfok és a rendkívül alacsony károsanyag-kibocsátás. Az RC Lexus Hybrid Drive hajtáslánca a 143 LE/105 kW-os elektromotort egy 2494 cm3-es, közvetlen befecskendezéses négyhengeres, Atkinson-ciklusú benzinmotorral párosítja, amelynek legnagyobb teljesítménye 181 LE/133 kW 6000/percnél, legnagyobb forgatónyomatéka pedig 221 Nm 4200-4800/perc között. Az együttes rendszerteljesítmény 223 LE/164 kW. A hátsókerékhajtású RC 300h 8,6 másodperc alatt gyorsul álló helyzetből 100 km/órára, végsebessége 190 km/óra, miközben legalacsonyabb átlagos üzemanyag-fogyasztása mindössze 5,9 l/100 km (WLTP), CO2-kibocsátása pedig csupán 131,7 g/km (WLTP). Az Atkinson-ciklusban a munkaütem hosszabb ideig tart, mint a sűrítés, így javul a motor termikus hatásfoka. Az Atkinson-ciklus alkalmazása, a megnövelt kompresszió és az egyéb fejlett technológiák együtt 38,5%-ra emelik a benzines erőforrás termikus hatásfokát.

**Fejlett aktív és passzív biztonsági rendszerek**

Az RC biztonságának alapja a Lexus egyedülálló integrált járműdinamikai rendszere (VDIM) valamint a Lexus Safety System +, amely többek között az adaptív sebességtartó automatikával kiegészített ütközés előtti biztonsági rendszert (PCS) is magában foglalja. A további aktív biztonsági technológiák között megtalálható a holttérfigyelő (BSM), a hátsó keresztirányú forgalomfelügyelet (RCTA), a sávelhagyásra figyelmezető rendszer (LDA), a keréknyomásra figyelmeztető rendszer (AL-TPWS), valamint az automatikus távolságifény-vezérlés (AHB).

A rendkívül merev vázszerkezet kivételes passzív biztonságot nyújt, amit tovább fokoz az alapfelszerelésként beszerelt a nyolc légzsák, a gyalogosvédő motorháztető pedig a lehető legalacsonyabb orrkialakítást teszi lehetővé.

**Csúcsminőségű audiorendszerek**

Az RC-hez 6 hangszórós, 160 W-os vagy 10 hangszórós, 256 W-os Pioneer audiorendszer rendelhető; mindkettő torzításmentes, tiszta hangminőséget nyújt széles tartományra kiterjedő hangreprodukcióval, telt hangzással és természetes hangdinamikával. A kínálatban a 17 hangszórós Mark Levinson Premium Surround audiorendszer is szerepel, amelynek kifejlesztésénél nagy hangsúlyt kapott a részletgazdag, tökéletes zenei élményt nyújtó hangzás. A rendszer kiváló, természetes dinamikát és gazdag harmóniát nyújt 360 fokos, háromdimenziós hangzástérben. Kis mérete ellenére a 835 W-os rendszer kiemelkedően nagy teljesítményre és első osztályú hangminőségre képes, ötcsatornás lejátszással. Az elülső bal, jobb és center, valamint a hátsó bal és jobb surround hangszórók révén minden utas a lehető legegységesebb hangminőséget élvezheti. A Mark Levinson Premium Surround rendszerbe épített Signal Doctor zenelejátszási technológia ellensúlyozza a magas frekvenciák elvesztését, valamint a digitális zenei lejátszók, illetve egyéb tömörített zenei források alkalmazásakor a csökkenő hangtisztaságot, így az eredeti felvétel minőségét megközelítő, tisztább, gazdagabb hangzást ér el.

###

**További információ:**

**Varga Zsombor**

PR manager

Toyota Central Europe Kft.

Tel.: +36-70-4000-990

E-mail: zsombor.varga@toyota-ce.com